Avenida da Mariña

A **avenida da Mariña** é unha rúa da Coruña situada no barrio da Pescaría da cidade.

É habitual denominar avenida da Mariña a toda rúa entre a Porta Real e o Obelisco, aínda que o tramo entre a Porta Real e a rúa Luchana recibe o nome de avenida de Montoto, en honra a Lorenzo Montoto, un dos comandantes que defenderon a cidade fronte ao ataque de Drake en 1588.

A avenida dá nome á dársena da Mariña e á travesía da Mariña, que une a avenida coa rúa Real.

## Historia 
A avenida da Mariña ten a súa orixe no recheo que se fixo en 1858 para ampliar o porto coruñés. Ata ese momento o mar e os barcos chegaban case ata os edificios, o que podería dar o nome á rúa.

En 1922 denominouse avenida de Afonso XIII e entre 1931 e 1936 pasou a ser a avenida da República. En 1937 aprobouse unificar a avenida da Mariña coa de Montoto, mais o proxecto non se levou á práctica.

Durante o franquismo intentouse identificar o nome da avenida co da Mariña Española, polo que se colocou un monólito ao comezo da avenida.

Dende 2006 existiron proxectos de peonalización, levando o tráfico por un túnel. A remodelación finalmente rematou en 2016 e no proceso foi derrubado o edificio de Sanidade.

## Arquitectura 
miniatura|Casas de Paredes
Na área da avenida da Mariña sitúanse as casas con galerías máis coñecidas da Coruña. O conxunto, que deu á cidade o seu sobrenome de “Cidade de Cristal” construíuse en dúas fases, entre 1870 e 1876 e entre 1879 e 1884, e as súas fachadas principais están na rúa Rego de Auga e na praza de María Pita. O deseño dos soportais débese ao arquitecto municipal Juan de Ciórraga.

Entre estes edificios destacan as galerías deseñadas por Gabriel Vitini e a Casa Rey, obra modernista de Julio Galán Carvajal.

Na avenida da Mariña consérvanse outros edificios destacados:
* Dente de ouro, de Leoncio Bescansa (1926-1927), denominado así porque brillaba en medio das galerías brancas.
* Teatro Rosalía de Castro, do século XIX
* Casas de Paredes, de Pedro Martín Cermeño (1778)
* Edificio da antiga Aduana (1779, reformado en 1846 por Faustino Domínguez Domínguez), actual sede da Subdelegación do Goberno.
* Casa Obanza, de Faustino Domínguez Coumes-Gay (1884).
* Casa López Abente (n.º 28), de Antonio Tenreiro e Peregrín Estellés (1927-1932)
* Edificio Martín Villardefrancos (n.º 73), de Andrés Fernández-Albalat (1961)
* Edificio do Casino e Banco Central, de Andrés Fernández-Albalat e Luis de Sala (1969)
* Sede de Correos, edificio *art déco* de Joaquín Otamendi e Luis Lozano (1930)
* O Teatro Colón, de Jacobo Rodríguez-Losada Trulock (1945).

Ata principios do século XX estivo na avenida a fonte da Fama, actualmente na praza de Santo André. Outros edificios desaparecidos da avenida foron o Teatro Circo Coruñés (1885-1901), no que tivo lugar a primeira proxección de cinema en Galicia, e o Teatro Circo Emilia Pardo Bazán (1903-1915).

## Galería de imaxes 

Ficheiro: Casa Rey (1911).101 - A Coruña.JPG |Casa Rey, de Julio Galán Carvajal
Ficheiro: A Coruña. Casa na avenida da Marina.jpg |Galería de Gabriel Vitini Alonso
Ficheiro: Teatro Rosalia.jpg|Teatro Rosalía de Castro dende a Mariña
Ficheiro:Autoridade portuaria da Coruña.jpg|Autoridade portuaria
Ficheiro: Vista Teatro Colón Edificio A Coruña.jpg|Teatro Colón
Ficheiro:Casa da Aduana.jpg|Casa da Aduana, sede da subdelegación do goberno

## Notas 
## Véxase tamén 
### Bibliografía 
* 
* 
### Ligazóns externas 
* Historia de la Zona Obelisco